**ΔΗΜΟΣ ΗΛΙΔΑΣ**

**ΔΕΛΤΙΟ ΤΥΠΟΥ**

Ο **Δήμος Ήλιδας**, αποδεχόμενος πρόταση της ΚΕΔΕ, συμμετέχει στην υλοποίηση του προγράμματος ενίσχυσης ευπαθών κοινωνικών ομάδων που έχουν πληγεί από τις οικονομικές συνέπειες του νέου κορωνοϊού COVID-19, σε βασικά επισιτιστικά αγαθά (τρόφιμα) υπό τη χορηγία του Ιδρύματος Σταύρος Νιάρχος.

Πιο συγκεκριμένα το Κοινωφελές Ίδρυμα Σταύρος Νιάρχος έχει εγκρίνει τη δωρεάν διάθεση τροφίμων συνολικού ποσού 1.478.300,00 ευρώ στα πλαίσια της υλοποίησης προγράμματος ενίσχυσης ευπαθών κοινωνικών ομάδων, προσφέροντας άμεση πρόσβαση σε βασικά επισιτιστικά αγαθά μέσω των Κοινωνικών Υπηρεσιών των Δήμων της Ελλάδας, υπό τον συντονισμό της Κ.Ε.Δ.Ε. **Ο Δήμος Ήλιδας και το τμήμα Κοινωνικής Προστασίας και Αλληλεγγύης του Δήμου θα υλοποιήσει την ανωτέρω δράση διανέμοντας στο τέλος Δεκεμβρίου δωρεάν τρόφιμα ποσού 10.000 ευρώ σε 240 οικογένειες.**

Η επιλογή των ωφελούμενων θα γίνει με εισοδηματικά κριτήρια από Τριμελή Επιτροπή Αξιολόγησης των αιτήσεων που θα καταθέσουν οι ενδιαφερόμενοι.

**Τα εισοδηματικά και κοινωνικά κριτήρια** που απαιτείται να κατατεθούν από τους δυνητικά ωφελούμενους είναι τα κάτωθι:

* **Δήλωση φορολογίας εισοδήματος Ε1 του οικονομικού έτους 2019**(τα εισοδήματα να μην υπερβαίνουν τα 6,000 ευρώ)
* **Εντυπο Ε9**
* **Βεβαίωση ανεργίας-** **εφόσον υπάρχει**
* **Έγκριση χορήγησης βοηθήματος Ε.Ε.Ε. (ΚΕΑ)**
* **Απόφαση ΚΕΠΑ - εφόσον υπάρχει**

Κατά προτεραιότητα τα τρόφιμα θα χορηγηθούν σε πολυμελείς οικογένειες με ανήλικα τέκνα καθώς και σε οικογένειες οι οποίες το διάστημα από Μάρτιο 2020 έως και σήμερα δεν έχουν λάβει ανάλογα βοηθήματα.

Οι αιτήσεις των ενδιαφερομένων θα υποβάλλονται έως την Δευτέρα 28 Δεκεμβρίου 2020 στο κεντρικό πρωτόκολλο του Δήμου, στο Λαζαράκειο Δημοτικό Μέγαρο (2ος όροφος) καθημερινά από τις 8:00-14:00.